กรมอุตุนิยมวิทยา เตือนประชาชนทุกพื้นที่เตรียมรับมือกับสภาพอากาศร้อน
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า สภาพอากาศในช่วงสุดสัปดาห์นี้บริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก รวมทั้งกรุงเทพฯและปริมณฑล มีอากาศร้อนและฟ้าหลัวในตอนกลางวัน แต่ช่วงเช้ายังมีอากาศเย็น รวมถึงมีฝนฟ้าคะนอง ลมกระโชกแรงบางแห่ง ส่วนภาคใต้มีฝนตกหนักในบางพื้นที่ คลื่นสูงมากกว่า 1 เมตร และระวังน้ำท่วมฉับพลัน น้ำป่าไหลหลาก ชาวเรือควรเดินเรือด้วยความระมัดระวัง ขอให้ประชาชนในพื้นที่ดังกล่าว ดูแลรักษาสุขภาพเนื่องจากสภาพอากาศที่เปลี่ยนแปลงและติดตามประกาศจากกรมอุตุนิยมวิทยาอย่างใกล้ชิด